《题祁门陈友章十景卷 其三 紫溪桃浪》
明代·唐文凤

芳春已破三月中，桃花参差吹暖红。腻香涨雨紫溪阔，霞翻晴浪摇青空。

渔郎已去渔舟在，白发避秦秦世改。中流变化神鲤多，日夜朝宗向东海。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。